Geldtwis kan Bulle se regruk verfomfaaiʼn Geldtwis en bewerings van dreigende bankrotskap kan die Bulls en Blou Bulle se herstelplanne wat soveel belofte toon deurmekaar krap. Luidens mediaberigte die afgelope paar dae is daar onmin in die geledere van die Blou Bulle-rugbyunie (BBRU) oor die leen van miljoene rande aan die Blou Bulle-maatskappy (BBM), en laasgenoemde se huidige agterstalligheid met die terugbetaling daarvan. Die transaksie (of transaksies) het glo ongrondwetlik geskied, en die pos van die president, Gert Wessels, is blykbaar in die gedrang met dreigemente van ʼn mosie van wantroue. Die klubs dui aan dat hulle verdere verkwisting van karige hulpbronne wil beperk. Na berig word hou die kwessie verband met geld wat uit die sake-ontwikkeling op die BBRU-terrein noord van Loftus Versfeld verdien is. Onenigheid in die BBRU duur al ʼn geruime tyd, en verskeie van die bond se visepresidente is by die afgelope bestuursverkiesing vervang. Ongrondwetlike optrede kan nie goedgepraat word nie, maar sal meer geld nóú in die bond se sak die franchise (en daarmee saam die bond en die klubs) se geldkwelling oor die lang termyn uit die weg kan ruim, veral gesien die tekens dat die BBM se Bulls-omkeerstrategie op die veld kan slaag? Die SA Rugbyunie (Saru) moes al by die Grens, die Oostelike Provinsie en die Suidwestelike Distrikte se geldsake ingryp. Daar is hardnekkige gerugte dat die Westelike Provinsie Nuweland wil verkoop om te oorleef. Die Pumas het vroeër vanjaar besnoeiingsmaatreëls ingestel. Gesien die langtermynmoontlikhede van die sake-ontwikkeling is daar diegene wat glo die Blou Bulle het waarskynlik ʼn gesonder finansiële vooruitsig as menige (dalk enige) van die ander bonde. ʼn Mens kan maar net hoop dat die woelinge op die duur in die beste belang van die bond en franchise se rugby opgelos word.